Koikkalan koulu

Koikkalan koulu oli eteläsavolaisen Juvan kunnan Koikkalan kylässä toiminut alakoulu. Se sai alkunsa kirkonkylän koulun jälkeen Juvan toisena kansakouluna vuonna 1884. Koulu muodostaa osan Koikkalan kylän Museoviraston valtakunnallisesti merkittäväksi arvioimaa rakennettua kulttuuriympäristöä. Kyläkoulua kävi lukuvuonna 2018-2019 enää 14 luokka-asteiden 3-6 oppilasta (vuonna 2016 koulussa oli 23 alakoululaista).

Vuoden 2021 alkuun mennessä Juvan keskustaajamaan rakennetaan uusi koulukampusalue 100-paikkaiselle päiväkodille, yhtenäiskouluksi muuttuvalle peruskoululle, lukiolle ja liikuntakeskukselle. Nykyisen koulukeskuksen tontille nouseva rakennushanke tunnetaan nimellä Martti Talvela -kampus. Käytännössä Koikkalan koulun toiminta loppuu elokuussa 2019 ja oppilaat ohjataan Kirkonkylän kouluun. Toinenkin kyläkoulu eli Kuosmalan koulu suljetaan vuotta myöhemmin ja oppilaat ohjataan tuolloin jo yhtenäiskouluksi nimettävään kirkonkylän kouluun.

Lähteet

Aiheesta muualla
Koikkalan koulun koululaisten ryhmäkuva (1951) (juvanlehti.fi)

Juvan peruskoulut